<classify> MAHAKAMA Kuu imetumia Sh 1,487,653,850 kwa kujenga majengo ya mahakama za wilaya ya Kilwa na Ruangwa mkoani Lindi.Jaji Mkuu Profesa Ibrahim Juma amesema hayo alipokuwa akizungumza na wakazi wa wilaya za Ruangwa na Kilwa, viongozi wa serikali wa wilaya na mkoa huo.Profesa Juma amesema majengo hayo ni sehemu ya mpango wa miaka mitano wa uboreshaji wa mahakama nchini, ulioanza mwaka 2016 na utakamilika 2021.Amesema wilaya ya Ruangwa, jengo lake liligharimu Sh 782,547,340 na jengo la Mahakama ya Kilwa liligharimu Sh 705,106,540.Kwamba kwa majengo hayo, ni dhahiri haki zitatendeka kwa wakati, kwa kuwa mahakimu na makarani watawajibika ipasavyo kusaidia jamii.Aliagiza nakala za hukumu, zitolewe kwa muda unaotakiwa wakati mteja atakapohitaji na siyo kuzungushwa zungushwa, kwani huo sio utendaji wa kazi.Jaji Juma aliwataka mahakimu watoe elimu kwa wananchi wakati wa Wiki ya Sheria ili jamii ifahamu mambo ya kisheria, hivyo kupunguza mlundikano wa kesi.Alisema wananchi walikuwa wanatembea umbali mrefu wa kilometa 180 kutoka wilayani Ruangwa hadi Lindi mjini kupata haki.Alisema baadhi walikuwa wanakosa haki za kisheria, kwa kushindwa kupeleka mashauri yao, kwa sababu ya umbali kwa hiyo walikuwa wanakosa haki za msingi.Alisema wakazi wa Kilwa, nao walikuwa na wakati mgumu kupata haki, kwa kukaa mbali na mahakama. Jaji Juma alisema mpaka sasa kuna mahakama za wilaya 139 kati ya hizo ni wilaya 37, ndizo zina majengo yao ya mahakama zingine 28 ni wilaya, ambazo zinapatiwa huduma za kimahakama katika wilaya zingine.  <topic>: KITAIFA 